กฎใหม่บีบขายทอดตลาดซบ
กรมบังคับคดีปวดขมับ ธนาคารยื้อส่งข้อมูลประเมินราคาสินทรัพย์ทำให้ขายทอดตลาดชะงัก
10 ส.ค. 2554

กรมบังคับคดีปวดขมับ ธนาคารยื้อส่งข้อมูลประเมินราคาสินทรัพย์ทำให้ขายทอดตลาดชะงัก
นายวิศิษฏ์ วิศิษฏ์สรอรรถ อธิบดีกรมบังคับคดี กระทรวงยุติธรรม (ยธ.) เปิดเผยว่า ขณะนี้กรมบังคับคดีจะต้องชะลอการประกาศขายทอดตลาดออกไปก่อน จนกว่าสถาบันการเงินและเจ้าหนี้จะส่งข้อมูลรายละเอียดต่างๆ เพื่อประกอบการกำหนดราคาประเมินหลักทรัพย์ตามกฎกระทรวงฉบับใหม่ที่กำหนดให้ใช้ราคาประเมินหลักทรัพย์ให้เป็นราคาปัจจุบัน และยุติธรรมสำหรับลูกหนี้ 
สำหรับข้อกำหนดดังกล่าวจะมีผลกระทบกับการขายทอดตลาดในช่วงครึ่งปีหลังบ้าง จากปัจจุบันมีคดียึดทรัพย์ที่ต้องขายทอดตลาดคงค้างอยู่ 1.5 แสนคดี ราคาประเมิน 2.45 แสนล้านบาท โดยในแต่ละปีจะมียอดขายสินทรัพย์ออกไปร่วม 5 หมื่นล้านบาท 
ทั้งนี้ กฎกระทรวงฉบับใหม่ที่กำหนดหลักเกณฑ์การขายทอดตลาดนั้น กำหนดให้เจ้าพนักงานบังคับคดีต้องดำเนินการตามมาตรา 308 แห่งประมวลกฎหมายวิธีพิจารณาความแพ่ง ทำให้กรมบังคับคดีต้องปรับวิธีการเปิดประมูลขายทอดตลาด โดยต้องใช้ราคาสูงสุดเป็นราคาขายทอดตลาด จากดัชนีราคา 7 รายการ ประกอบด้วย 1.ราคาประเมินของสำนักประเมินราคาทรัพย์สิน กรมธนารักษ์ 2.ราคาประเมินของผู้เชี่ยวชาญการประเมินราคา 3.ราคาประเมินของเจ้าหนี้ตามคำพิพากษา เจ้าของทรัพย์ผู้รับจำนำ หรือผู้รับจำนอง 4.ราคาที่จดทะเบียนจำนำ จดทะเบียนจำนอง หรือจดทะเบียนสิทธิ หรือนิติกรรมครั้งสุดท้าย 5.ราคาประเมินของสำนักงานวางทรัพย์กลาง 
6.ราคาหรือมูลค่าที่เจ้าหนี้ตามคำพิพากษาซึ่งเป็นสถาบันการเงินแจ้งต่อธนาคารแห่งประเทศไทย หรือหน่วยงานราชการอื่นของปีที่จะขายทอดตลาด หรือของปีที่แจ้งครั้งสุดท้าย และ 7.ราคาที่มีผู้คัดค้าน จากเดิมที่ใช้ราคาประเมินจากเจ้าหน้าที่กรมบังคับคดีเท่านั้น
“เราจะต้องทำตามกฎหมาย หากสถาบันการเงินเจ้าหนี้รายใดส่งข้อมูลมาตามกฎเกณฑ์ใหม่ ก็สามารถจะเปิดประมูลขายทอดตลาดทันที” นายวิศิษฏ์ กล่าว